
Text rozhodnutia
Súd: Krajský súd Banská Bystrica Spisová značka: 21Sd/97/2012 Identifikačné číslo súdneho spisu: 6012200468 Dátum vydania rozhodnutia: 28. 11. 2012 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2012:6012200468.2 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní samosudkyňou JUDr. Jarmilou Badíkovou v právnej veci navrhovateľa N. L., nar. XX.XX.XXXX, trvale bytom: J. P. č.XXX, E. XX P. proti odporkyni Sociálnej poisťovni, ul. 29. augusta č. 8, 813 63 Bratislava o preskúmanie rozhodnutia o zvýšení invalidného dôchodku takto r o z h o d o l : Rozhodnutie odporkyne č. 740 410 7513 zo 28. februára 2012 p o t v r d z u j e. Navrhovateľovi n e p r i z n á v a právo na náhradu trov konania. o d ô v o d n e n i e : Odporkyňa rozhodnutím číslo 740 410 7513 zo 28. februára 2012 podľa § 73, § 112 ods.4 a § 82 zákona č. 461/2003 Z. z. o sociálnom poistení v znení neskorších predpisov navrhovateľovi od 14.11.2012 zvýšila sumu invalidného dôchodku na 90,40-Eur mesačne, resp. v súlade s opatrením Ministerstva práce, sociálnych vecí a rodiny Slovenskej republiky č.344/2011 Z.z., ustanovujúcim percento zvýšenia dôchodkovej dávky od 01.01.2012 na 93,40-Eur mesačne, nakoľko podľa posudku posudkového lekára Sociálnej poisťovne, pobočka Banská Bystrica zo dňa 06.02.2012 pokles schopnosti vykonávať zárobkovú činnosť u navrhovateľa je od 14.11.2011 vo výške 55 % v porovnaní so zdravou fyzickou osobou. Navrhovateľ podal proti tomuto rozhodnutiu v zákonom stanovenej lehote opravný prostriedok, v ktorom žiadal o jeho preskúmanie z dôvodu nesprávneho posúdenia jeho zdravotného stavu posudkovým lekárom. Odporkyňa v písomnom vyjadrení zo dňa 01.06.2012 k podanému opravnému prostriedku zo strany navrhovateľa uviedla skutkové a právne dôvody, pre ktoré žiadala napadnuté rozhodnutie potvrdiť ako vecne správne vrátane toho, že na základe podaného opravného prostriedku bol zdravotný stav navrhovateľa opätovne posúdený posudkovým lekárom sociálneho poistenia Sociálnej poisťovne, pobočky Banská Bystrica dňa 17.04.2012 a posudkovým lekárom sociálneho poistenia Sociálnej poisťovne, ústredie dňa 22.05.2012. Uvedení posudkoví lekári zotrvali na pôvodnom posudku, a to že navrhovateľ je invalidný od 14.11.2011, nakoľko podľa § 71 ods.1 zákona č.461/2003 Z.z o sociálnom poistení má mieru poklesu schopnosti vykonávať zárobkovú činnosť 55 % v porovnaní so zdravou fyzickou osobou. Krajský súd preskúmal napadnuté rozhodnutie ako aj postup, ktorý predchádzal jeho vydaniu na pojednávaní (konanom v dňoch 20.06.2012 a 28.11.2012) v zmysle ustanovenia § 250l Občianskeho súdneho poriadku (ďalej len ako „O.s.p.“), oboznámil sa s pripojenými listinnými dôkazmi, vypočul účastníkov a dospel k záveru, že opravnému prostriedku navrhovateľa nie je možné vyhovieť. Navrhovateľ na pojednávaní uviedol, že nie je pravdou, že neužíva pravidelne lieky, chodí pravidelne na injekcie, necíti sa schopný pracovať a nie je schopný samostatne sa pohybovať. Odporkyňa na pojednávaní žiadala napadnuté rozhodnutie zo dňa 28. februára 2012 potvrdiť ako zákonné a vecne správne. Poukázala na posudky posudkových lekárov na pobočke, ako aj na posudok posudkového lekára ústredia, ale hlavne na doplňujúci posudok posudkového lekára ústredia v Banskej Bystrici zo dňa 07.08.2012 (vypracovaný na základe dožiadania krajského súdu). V ostatnom poukázala na písomné vyjadrenie zo dňa 01.06.2012. Podľa ustanovenia § 71 ods. 1 zákona č.461/2003 Z.z., poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa ods. 2 citovaného ustanovenia dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa ods. 6 citovaného ustanovenia miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa ods. 7 a 8 citovaného ustanovenia jednotlivé percentuálne miery poklesu schopnosti vykonávať zárobkovú činnosť sa nesčítavajú. Mieru poklesu schopnosti vykonávať zárobkovú činnosť možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Percentuálna miera poklesu zárobkovej činnosti podľa druhu zdravotného postihnutia orgánov a systémov je uvedená v prílohe číslo 4 k zákonu o sociálnom poistení. Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári. V zmysle § 153 ods. 5 zákona č.461/2003 Z.z. lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkový lekár sociálneho poistenia ústredia Sociálnej poisťovne. Z hľadiska kritérií stanovených pre invaliditu podľa zákona č.461/2003 Z.z., posúdil posudkový lekár Sociálnej poisťovne - ústredia so sídlom v Banskej Bystrici zdravotný stav navrhovateľa v posudku z 22. mája 2012, pričom ako rozhodujúce zdravotné postihnutie určil ľahkú mentálnu retardáciu, horné pásmo, IQ 69 (uvedené ochorenie je zaradené pod pod kapitolu V, položku 6, písmeno a) v rámci prílohy k zákonu o sociálnom poistení), na základe čoho stanovil mieru poklesu schopnosti vykonávať zárobkovú činnosť vo výške 45%. Za iné zdravotné postihnutie označil praktickú sluchotu s celkovou stratou sluchu podľa Fowllera 85,1% (uvedené ochorenie je zaradené pod kapitolu VII, oddiel B, položku 2 v rámci prílohy k zákonu o sociálnom poistení), na základe čoho zvýšil mieru poklesu schopnosti vykonávať zárobkovú činnosť o 10% (v maximálnej zákonnej miere). Posudkový lekár skonštatoval, že navrhovateľ je naďalej invalidný podľa ustanovenia § 71 ods. 1 citovaného zákona, pretože pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, miera poklesu schopnosti navrhovateľa vykonávať zárobkovú činnosť je 55 %. Posudkový lekár v celkovom posudku ďalej uviedol, že navrhovateľ požiadal dňa 14.11.2011 o zvýšenie invalidného dôchodku. Po preštudovaní zdravotnej dokumentácie predloženej navrhovateľom nemožno konštatovať zhoršenie psychického zdravotného stavu od 01.01.2010, kedy bol uznaný za invalidného s mierou poklesu schopnosti vykonávať zárobkovú činnosť vo výške 45%. Psychiater síce popisuje schizofréniu s postprocesuálnym defektom osobnosti, avšak pri psychologickom vyšetrení v roku 2010 psychológ vylúčil prítomnosť schizofrénneho procesu, jednoznačne potvrdil ľahkú mentálnu retardáciu a stredne ťažkú depresívnu poruchu. O tom, že psychické ochorenie nevykazuje známky zhoršenia svedčí aj to, že psychiater nevyužil možnosť hospitalizácie na psychiatrickom oddelení aj napriek tomu, že popisuje bludovú poruchu a pretrvávanie halucinatórnych zážitkov. Vzhľadom na uvedené je rozhodujúcim zdravotným postihnutím naďalej ľahká mentálna retardácia. Stredne ťažká depresívna porucha je aktuálne dobre ovplyvnená liečbou, kompenzovaná. Foniatrickým vyšetrením z 01/2012 bola zistená praktická hluchota s celkovou stratou sluchu podľa Fowllera nad 85%, čo zvyšuje mieru poklesu schopnosti vykonávať zárobkovú činnosť o 10%. Vredová choroba žalúdka, popisovaná gastroenterológom v mesiaci 03/2012 sa pri liečbe zlepšila, o čom svedčí kontrolné gastroenterologické vyšetrenie, v ktorom je popísané zhojenie akútneho vredu dvanástorníka. Ochorenie chrbtice pri zistených počínajúcich degeneratívnych zmenách na stavcoch a medzistavcových platničkách ako aj pri drobnom vysunutí medzistavcovej platničky L4-5 vľavo je s miernou funkčnou poruchou, bez výraznejších trvalých prejavov koreňového dráždenia. Uvedené ochorenia sú zatiaľ posudkovo nezávažné. Týmto posudkom bol potvrdený záver predchádzajúceho posudku posudkového lekára Sociálnej poisťovne, pobočka Banská Bystrica. Z hľadiska kritérií stanovených pre invaliditu podľa zákona č. 461/2003 Z.z. o sociálnom poistení, posúdil (na základe dožiadania krajského súdu zo dňa 06.07.2012) posudkový lekár Sociálnej poisťovne - ústredia so sídlom v Banskej Bystrici zdravotný stav navrhovateľa v posudku z 07. augusta 2012 (doplňujúci posudok), pričom ohľadom určenia rozhodujúceho a iného zdravotného postihnutia a tomu zodpovedajúcej miery poklesu schopnosti vykonávať zárobkovú činnosť zotrval na záveroch posudku zo dňa 22.05.2012. Pri posudzovaní zdravotného stavu navrhovateľa vychádzal z novopredložených lekárskych nálezov: psychologické vyšetrenie zo dňa 28.05.2012 a prepúšťacia správa z hospitalizácie na psychiatrickom odeelení zo dňa 18.06.2012. Posudkový lekár v celkovom posudku ďalej uviedol, že zdravotný stav navrhovateľa bol podrobne zhodnotený v lekárskej správe zo dňa 22.05.2012. Vykonané psychologické a psychiatrické vyšetrenia dokumentujú akútne zhoršenie nešpecifickej schizofrénie v zmysle akútneho zhoršenia psychotického ochorenia. Psychologické vyšetrenie potvrdilo ľahkú mentálnu retardáciu s IQ 69 a prítomnosť organického poškodenia centrálneho nervového systému, ktoré sa aktuálne nedalo presne kvalifikovať pre prejavy zhoršenia psychotického ochorenia. V úvode hospitalizácie na psychiatrickom oddelení boli prítomné sluchové a zrakové halucinácie, preto bola zvýšená neuroleptická liečba, po ktorej došlo k ústupu halucinácií a ku klinickému zlepšeniu reziduálnej schizofrénie. Následne nastali prejavy postprocesuálneho rezidua, v dôsledku čoho bol navrhovateľ zaradený do psychoterapie, po ktorej uňho nastalo ďalšie zlepšenie psychického stavu. Psychiater konštatuje, že u navrhovateľa ide o ľahkú mentálnu retardáciu s navrubenou schizofréniou, ktorá po úprave liečby je toho času dobre kompenzovaná. Novopredložené lekárske nálezy neovplyvňujú stanovenú mieru poklesu schopnosti vykonávať zárobkovú činnosť u navrhovateľa, nakoľko sa jednalo o prechodné, akútne zhoršenie psychického stavu (pravdepodobne pri zlej spolupráci navrhovateľa pri užívaní liekov). Po úprave liečby sa zdravotný stav zlepšil, a preto sa miera poklesu schopnosti vykonávať zárobkovú činnosť nemení. Podľa ustanovenia § 132 zákona č. 99/1963 O.s.p., dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti; pritom starostlivo prihliada na všetko, čo vyšlo za konania najavo, včítane toho, čo uviedli účastníci. Krajský súd po preskúmaní napadnutého rozhodnutia zistil, že napadnuté rozhodnutie je vecne správne a spĺňa kritéria stanovené zákonom. Krajský súd hodnotil aj posudky posudkových lekárov v zmysle citovaného ustanovenia a mal preukázané, že posudky boli vypracované po náležitom lekárskom vyšetrení, po zvážení všetkých okolností namietaných navrhovateľom, a že závery posudkov vychádzajú zo súčasného zdravotného stavu navrhovateľa a z poznatkov súčasnej medicíny. Krajský súd považoval posudky za objektívne, akceptoval ich závery a z toho dôvodu nenariadil doplnenie dokazovania. Pre komplexné posúdenie veci súd považuje za potrebné zdôrazniť, že posudkoví lekári pri posudzovaní zdravotného stavu postupujú okrem zákona o sociálnom poistení č.461/2003 Z.z. aj podľa prílohy č. 4 k tomuto zákonu, ktorá je rozdelená do príslušných kapitol podľa ochodení jednotlivých orgánov. V týchto kapitolách je podľa druhu zdravotného postihnutia uvedená aj miera poklesu schopnosti vykonávať zárobkovú činnosť v %. Posudkoví lekári v posudkoch podrobne zdôvodnili stanovenú mieru poklesu. V tejto súvislosti súd uvádza, že v zmysle zákona o sociálnom poistení sa miera poklesu posudzuje len na základe rozhodujúceho zdravotného postihnutia, tzn. na jednej diagnóze s prihliadnutím na závažnosť aj ostatných ochorení, ale jednotlivé miery poklesu schopnosti vykonávať zárobkovú činnosť sa nesčítavajú. Navrhovateľ v prípade zhoršeného zdravotného stavu a na základe nových lekárskych nálezov môže opätovne požiadať odporkyňu o posúdenie zdravotného stavu za účelom zvýšenia invalidného dôchodku. Vzhľadom na závery posudkov ohľadne zdravotného postihnutia navrhovateľa, na skutočnosť, že posudky podali orgány na to určené zákonom, súd dospel k záveru, že zistený skutkový stav u navrhovateľa spĺňa požiadavky pre priznanie invalidity v určenej miere v napadnutom rozhodnutí, a preto napadnuté rozhodnutie odporkyne potvrdil ako vecne správne. Navrhovateľ nepredložil súdu dôkazy, ktoré by spochybnili závery posudkových lekárov a správnosť napadnutého rozhodnutia. Súd náhradu trov konania posúdil podľa ustanovenia § 250l ods. 2 v spojitosti s ustanovením § 250k ods. 1 O.s.p., navrhovateľ v konaní nemal úspech, a preto mu súd nepriznal právo náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doručenia, písomne v dvoch vyhotoveniach prostredníctvom konajúceho súdu na NS SR. Odvolanie je možné podať len z dôvodov uvedených v ustanovenia § 205 ods. 2 O.s.p.. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

